de cy cy ceb fi cy nl en de cy cy cy cy ca cy cy cy cy cy cy cy en cy cy cy fr es en en cy
Morwyr, nid mynyddwyr ddaru sylwi arno gyntaf. Llychlynwyr efallai, yn eu cychod main neu'r Gwyddelod yn llywio pwt o gwrwgl tua'r lan. Llafn o graig yn awyr Skye, mynegbost hynafol a gafodd ei alw'n amrywiol enwau, An Stac, Sgurr Dearg ac yna'r Pinacl Anhygyrch, yr In Pin ar lafar gwlad. Dengys fy nghofnodion Munroaidd i mi ddechrau bachu'r copaon ar y pymthegfed o Chwefror 1990. Roeddwn yn aelod newydd o Glwb Mynydda Cymru ac yn cael y blas cyntaf o gyfeddach cabanau Kentallen a'r bar yn Ballachulish. Bryd hynny, dros beint a swper, y daeth y llafn o graig yn awyr Skye, yr In Pin, yn rhan o'm hymwybyddiaeth fynyddig.
Charli a Shên yn ei fawrygu, John Port a'i barchus ofn ohono, Dafydd Rhys ac Anet ymysg y rhai oedd wedi sefyll ac yna rhaffu'n ddiogel oddi ar ei gopa. Hwn, yn ail yn unig i Sgurr Alasdair ar grib Cuillin Skye oedd y Munro mwyaf heriol o'r ddau gant saith deg a saith (bryd hynny!) oedd yn aros yn dragwyddol amyneddgar i'r cyw Munrowr yma eu cerdded. Wedyn daeth yr hanesion am dywydd oriog y Cuillin i'm clust, am 'sgidau a throwsusau newydd sbon yn garpiau wedi ond 'thefnos o grafangu ar y gabbro, a mwy na hynny oll; yr union graig honno wedyn yn felltith fagnetig sy'n troi bys y cwmpawd lle y myn! Ew! Am le!
Eleni, mi wireddwyd sawl breuddwyd wrth i griw ohonom gyrraedd Skye ar fin nos Sadwrn olaf Mai. Roedd rhagolygon y tywydd yn addo wythnos glir a heulog, a hynny gafwyd. Mi fydd gan bob un o'r deunaw ddaeth i Skye eleni eu hatgofion; y gymysgedd arferol o gofio gerwinder y Cuillin Du a llyfnder y Cuillin Coch, y botel oer o gwrw Chwalfa (diolch Sioned Llew!) yr wystrys yn Carbost a'r haggis, sglods a phys slwj ar lan y môr yn Broadford. Da o beth oedd y cyfarfodydd wedi anturiaethau'r dydd, criw Bethesda yn tynnu coes a rhannu hanesion, Tegwyn yn ceisio'r awen ar gyfer rownd nesa'r Talwrn ac Alun Hughes a'i straeon dringo a'r fordaith a gafodd o ar y stemar hynafol (wir yr!).
Yn ystod y seiadau yma mi fyddai ffotogopi o ysgrif gan Anet Thomas yn un o rifynnau 1976 o Llanw Llŷn yn dod i'r fei ac yn mynd o law i law. Awst poeth oedd Awst y flwyddyn honno, 'Eisteddfod y dwst' yn Aberteifi a chyfle prin i groesi pont Capel Celyn cyn i ddŵr Tryweryn ei hawlio'n ôl. Dyma hefyd flwyddyn dringo copaon crib y Cuillin i Anet, a'r hanes ar gof a chadw yn ei phapur bro. Fel y gwnaeth Anet, fe drefnodd chwech ohonom, sef Morfudd ac Elen, Eirwen, Iolo, Dwynwen a minnau wasanaeth tywyswyr i gyrraedd yr unarddeg Munro ar grib y Cuillin Du. Dan arweiniad David, Adam a Caspar mi gafwyd pedwar diwrnod o fynydda bythgofiadwy, a do, mi gafwyd orig i hel meddyliau ar frig y Pinacl Anhygyrch, a chofio am y nosweithiau hynny yn Kentallen a Ballachulish lle plannwyd hedyn yr awch i gyrraedd copa'r llafn o graig yn awyr Skye.
Atgofion gan Gerallt Pennant
Lluniau o ddiwrnod 1 gan Gerallt Pennant ar Flickr
Lluniau o ddiwrnod 2 gan Gerallt Pennant ar Flickr
Lluniau o ddiwrnod 3 gan Gerallt Pennant ar Flickr
Lluniau o ddiwrnod 4 gan Gerallt Pennant ar Flickr
Lluniau o ddiwrnod 5 gan Gerallt Pennant ar Flickr
Gwybodaeth am Glwb Mynydda Cymru
Cynnwys rhaglen weithgareddau'r Clwb dros yr wythnosau i ddod. Croeso i bawb. Cwmni da bob tro
Manylion sut i gysylltu â swyddogion y Clwb
©Clwb Mynydda Cymru. Diweddarwyd gan y gwefeistr 18/6/18 14:07